ΓΡΑΠΤΗ ΕΡΩΤΗΣΗ E-3470/98

υποβολή: Lis Jensen (I-EDN) προς την Επιτροπή

(25 Νοεμβρίου 1998)

Θέμα: Χρηματοδότηση της ΕΤΕ για την κατασκευή αυτοκινητοδρόμου στην Δημοκρατία της Τσεχίας

Στο εγγύς μέλλον η Ευρωπαϊκή Τράπεζα Επενδύσεων (ΕΤΕ) θα χορηγήσει δάνειο ύψους 230 εκατ. Ecu για την κατασκευή πολλών τμημάτων αυτοκινητοδρόμων στη Δημοκρατία της Τσεχίας. Η ΕΤΕ δεν λαμβάνει υπόψη το γεγονός ότι οι συνδέσεις αυτοκινητοδρόμου για τις οποίες θα διατεθούν οι επιδοτήσεις αποτελούν τμήμα μιας εντόνως αμφιλεγόμενης επιλογής που περιλαμβάνεται στη Στρατηγική για Αξιολόγηση των Επιπτώσεων στο Περιβάλλον (SEA) σχετικά με το Σχέδιο Ανάπτυξης Δικτύου Μεταφορών μέχρι το 2010 (TNTC). Αυτή η στρατηγική για αξιολόγηση των επιπτώσεων στο περιβάλλον έχει εκπονηθεί για τρεις επιλογές, εκείνη δε η οποία συμπεριλαμβάνει χρηματοδότηση εκ μέρους της ΕΤΕ κρίνεται από ανεξάρτητους εμπειρογνώμονας ότι είναι η πλέον περιβαλλοντικώς αμφιλεγόμενη. Τα τμήματα του αυτοκινητοδρόμου τα οποία προτίθεται να χρηματοδοτήσει η ΕΤΕ είναι τόσο αμφιλεγόμενα ώστε, σε ένα αριθμό περιπτώσεων η κατασκευή τους θα είναι όντως παράνομη. Αυτό συμβαίνει κυρίως για την περίπτωση του αυτοκινητοδρόμου Δ8 ο οποίος σχεδιάζεται να διέλθει μέσα από την προστατευόμενη περιοχή του Ceske Stredohori, μια από τις ζώνες-κλειδιά της περιβαλλοντικής σταθερότητας σε ευρωπαϊκό επίπεδο. Τέτοιο διάβημα συνιστά παραβίαση του νόμου της Τσεχίας για την προστασία του φυσικού τοπίου, νόμου ο οποίος απαγορεύει ρητώς την κατασκευή αυτοκινητοδρόμων σε τέτοιες περιοχές. Μεταξύ άλλων περιπτώσεων παραβίασης συγκαταλέγεται ο αυτοκινητόδρομος ΔΙΙ ο οποίος σχεδιάζεται να διέρχεται μέσα από έναν από τους πλέον ανεκτίμητους δρυμούς, και ο οδικός δακτύλιος της Πράγας. Ο τελευταίος αποτελεί επίσης ένα θέμα ανησυχίας λόγω της μελλοντικής επίδρασης στο περιβάλλον, στις ζώνες αναψυχής και στις πυκνοκατοικημένες περιοχές.

Η Τράπεζα δε φαίνεται να συνειδητοποιεί τις άλλες δύο επιλογές του ΣΑΔΜ που αποτελούν αντικείμενο της στρατηγικής για αξιολόγηση των επιπτώσεων στο περιβάλλον και οι οποίες δεν αναφέρονται καθόλου στους προαναφερθέντες αυτοκινητοδρόμους ή προτείνουν άλλες διαδρομές.

1. Ποιά κοινοτική ή εσωτερική πολιτική δικαιολογεί την εξαγγελία εκ μέρους της ΕΤΕ ότι θα χορηγήσει δάνειο, προτού η κυβέρνηση της Τσεχίας έχει αποφασίσει οριστικά όσον αφορά τις οδικές επιλογές για τους αυτοκινητοδρόμους;

2. Πώς λαμβάνει υπόψη της η ΕΤΕ στις χώρες όπου λειτουργεί -όπως επί του προκειμένου στη Δημοκρατία της Τσεχίας- τις διαδικασίες ή τις εν εξελίξει αξιολογήσεις σε σχέση με τις πιθανές επενδύσεις, εφόσον δεν παρακολουθεί την υφιστάμενη κατάσταση επί τόπου;

3. Ποιά είναι η ευθύνη της ΕΤΕ εάν το σχέδιο το οποίο χρηματοδοτεί στην Δημοκρατία της Τσεχίας αποδυναμώνει τόσο την κοινοτική όσο και την εθνική νομοθεσία και πλήττει τους ενδιαφερόμενους πληθυσμούς καθώς και το περιβάλλον;

Απάντηση του κ. de Silguy εξ ονόματος της Επιτροπής

(3 Φεβρουαρίου 1999)

1. Η Ευρωπαϊκή Τράπεζα Επενδύσεων (ΕΤΕ) έχει πράγματι υπογράψει δανειακή σύμβαση ύψους 230 εκατ. ECU για τη χρηματοδότηση της κατασκευής πολλών τμημάτων αυτοκινητοδρόμων στην Τσεχική Δημοκρατία, συμπεριλαμβανομένων τμημάτων των αυτοκινητοδρόμων D8 και D11. Τα σχέδια αποτελούν τμήμα του σχεδίου ανάπτυξης των αυτοκινητοδρόμων στην Τσεχική Δημοκρατία, το οποίο εγκρίθηκε από την κυβέρνηση τον Οκτώβριο 1996. Σύμφωνα με τη δανειακή σύμβαση, απαραίτητη προϋπόθεση για την εκταμίευση είναι η επιεβαίωση από τις αρχές της Τσεχικής Δημοκρατίας ότι έχουν χορηγηθεί οι απαιτούμενες βάσει της εθνικής νομοθεσίας άδειες για την κατασκευή, συμπεριλαμβανομένων αυτών που αφορούν την αξιολόγηση των περιβαλλοντικών επιπτώσεων και τη διαχείριση προστευόμενων περιοχών.

2. Η ΕΤΕ έχει προβλέψει ειδικές διαδικασίες για τη αξιολόγηση των σχεδίων και την παρακολούθηση της πορείας τους. Το γεγονός ότι η ΕΤΕ έχει συμπεριλάβει τον προαναφερθέντα όρο αποδεικνύει ότι παρακολουθεί την υφιστάμενη κατάσταση ενός σχεδίου.

Όπως αναφέρθηκε στο σημείο 1, απαραίτητη προϋπόθεση για τη χορήγηση δανείων της ΕΤΕ είναι η συμμόρφωση με την εθνική και κοινοτική νομοθεσία για το περιβάλλον.